C.E. Premià – La falta de gol condemna al Premià
La falta de gol condemna al Premià
cepremia.cat septiembre 22, 2014 Comentarios desactivados en La falta de gol condemna al Premià
Marc Vila – Arribava la tercera jornada del grup 2 de la segona catalana i el Club Esportiu Premià rebia la visita de l’Olímpic Can Fatjó, un equip que com explicàvem a la prèvia també lluitarà fins a final de temporada per estar a la part alta de la classificació. Els d’Ivan Rodríguez, amb el mateix onze que en les dues jornades anteriors, volien sumar tres punts més que els deixessin al capdavant de la classificació però les errades puntuals i la falta de punteria van condemnar als locals davant d’un rival més sòlid al darrera i més eficaç al davant.
Gol matiner i replegament visitant
Premià i Can Fatjó sortien a la gespa del Municipal amb l’intenció de sumar tres punts i una mica més. Rivals directes de cara a l’ascens de categoria, ambdós conjunts volien també guanyar la primera batalla psicològica del curs.
Ben aviat, al minut 5 de partit, l’equip de Rubí gaudia de la primera ocasió del partit, una falta a la mitja lluna de l’àrea de Pablo Doñate que Adri s’encarregaria de llançar. L’execució no podia ser millor, un xut fort i ben col·locat que superava la tanca defensiva i feia inútil l’estirada de Pablo. 0-1 i novament el partit canviava el seu guió.
Amb el gol l’equip visitant entrenat per Juan Moscoso es tancava en camp propi buscant algun contra cop que fes més àmplia la diferència i un cop més al Premià li tocava remar a contracorrent.
Els premianencs ho intentaven una vegada i una altra, amb el domini de la possessió es plantaven a la zona de tres quarts intentant trobar una l’última passada que gairebé mai arribava degut a la teranyina de jugadors del Can Fatjó que feien inútils els esforços dels locals.
Finalment, abans del descans, va arribar l’ocasió que tan buscaven els premianencs. Caiguda de Borja dins l’àrea i penal clar favorable al Premià. Quart penal en tres jornades però en aquesta ocasió Gerard Alonso no ho va saber aprofitar. El seu xut centrat i tou s’encarregava d’aturar-lo el porter visitant Adrián.
Amb el 0-1 s’arribava al descans, tocava reaccionar.
Revolució per intentar capgirar el marcador
A la segona part Ivan Rodríguez, tècnic del C.E. Premià, reaccionava des de la banqueta introduint a Xavi Campos al mig del camp en el lloc d’Edu i així donar més profunditat a Gerard Alonso. L’equip notava la millora, sobretot en la sortida de pilota on l’Olímpic Can Fatjó amb prou feines mossegava.
Al minut 50 Pol, el lateral esquerre dels visitants, veia la segona groga i deixava al seu equip amb 10 homes. Moscoso tampoc dubtava en introduir canvis per tancar-se amb dues línies de 4 a camp propi i deixar només un home com a referència.
Les accions ofensives s’anaven succeint. L’entrada de Barry, Cristian i Marc volia ser un intent per aprofitar al màxim les ocasions d’atac, però ni així va arribar el gol. El porter del Can Fatjó va erigir-se com el gran protagonista del partit i refusava amb èxit tots i cada un dels xuts perillosos del Premià.
Finalment el marcador ja no es va moure. S’arribava al minut 90 perdent tres punts molt importants que deixen al Premià fora de les posicions capdavanteres. De fet, el líder ara és el Mataró, que guanyava a l’altre colíder, el Ripollet per fer-se amb la primera plaça (1-3). El Premià ara és el tercer classificat amb 6 punts a només un punt de l’Olímpic Can Fatjó i a tres del Mataró. L’Atlètic San Juan Montacada serà el proper rival dels nostres que de ben segur voldran sobreposar-se al cop rebut davant el conjunt de Rubí.
Consulta la fitxa del partit.
Consulta la classificació.